簡單令
作者：胡寅
朝代：宋

paragraphs: 十月絺無斁，中冬木尚榮。
願爲寒玉佩，思灌閬風清。
之子牛刀暇，尋餘兔徑行。
已携從事至，旋覺大庖盈。
荒郡書雲節，虛簷寫雨聲。
寂寥無一事，浩蕩有閒情。
草樹環居密，雲山極望平。
羈愁添繡線，鄉味得金橙。
獨酌臨空迥，高歌徹晦明。
醉惟憑曲几，窮不念方兄。
詩怕吟來拙，書便讀後精。
紋楸忘勝負，綠綺混虧成。
忽見江梅蕊，如披瑞雪英。
旅中相慰薦，箇裏自分明。
更待塗茨了，仍看藝竹生。
茅柴如可壓，爲吾糝藜羹。